## Pravilnik o kriterijima i standardima za uređenje pronađenih groblja poslijeratnog razdoblja i prilaznih putova

### NN 78/2013 (26.6.2013.), Pravilnik o kriterijima i standardima za uređenje pronađenih groblja poslijeratnog razdoblja i prilaznih putova

MINISTARSTVO BRANITELJA

1611

Na temelju članka 7. stavka 2. i stavka 3. Zakona o istraživanju, uređenju i održavanju vojnih groblja, groblja žrtava Drugog svjetskog rata i poslijeratnog razdoblja (»Narodne novine«, broj 143/12), ministar branitelja donosi

PRAVILNIK

O KRITERIJIMA I STANDARDIMA ZA UREĐENJE PRONAĐENIH GROBLJA POSLIJERATNOG RAZDOBLJA I PRILAZNIH PUTOVA

OPĆE ODREDBE

Članak 1.

Ovim Pravilnikom utvrđuju se kriteriji i standardi prema kojima se uređuju pronađena groblja žrtava poslijeratnog razdoblja (u daljnjem tekstu: groblja) i prilazni putovi koji vode prema groblju.

Groblja i prilazni putovi koji vode prema groblju uređuju se temeljem ovoga Pravilnika dostojanstveno, prigodno i racionalno.

Članak 2.

Ministarstvo branitelja (u daljnjem tekstu: Ministarstvo) donosi Program uređenja groblja koji sadrži:

– popis lokacija s nazivom mjesta, općine/grada, županije,

– podatke o broju i statusu pokopanih osoba,

– oznaku katastarske čestice, korisnika i vlasnika čestice.

Unutarnja ustrojstvena jedinica Ministarstva nadležna za zatočene i nestale (u daljnjem tekstu: Ustrojstvena jedinica) vodi skupnu evidenciju sukladno Pravilniku o načinu i sadržaju vođenja evidencije te načinu obilježavanja i održavanja vojnih groblja, groblja civilnih žrtava Drugog svjetskog rata i poslijeratnog razdoblja (»Narodne novine«, broj:78/2013) i obavlja sljedeće poslove za uređenje pronađenih groblja i prilaznih putova:

– izrađuje Prijedlog programa uređenja groblja

– prikuplja potrebnu dokumentaciju prije početka uređenja groblja i to:

– geodetsku podlogu lokacije,

– lokacijsku dozvolu i

– građevinsku dozvolu za uređenje groblja, te za druge objekte koji pripadaju groblju kao i za prilazne putove.

Ustrojstvena jedinica organizira radove važne za uređenje groblja i prilaznih putova.

Jedinice lokalne samouprave i Grad Zagreb nadležni su za trajno održavanja groblja i prilaznih putova.

KRITERIJI I STANDARDI ZA UREĐENJE PRONAĐENIH GROBLJA

Članak 3.

Gabariti groblja obilježavaju se posebnom oznakom koja čini graničnu crtu groblja, a oznake moraju biti izrađene od čvrstog materijala kojim će se jasno obilježiti granične crte groblja.

Groblje mora biti ograđeno ogradom od čvrstog materijala koja sprečava ulazak životinja i vozila na groblje.

Groblja se mogu izvesti kao zaseban dio općeg groblja.

Na centralnom dijelu groblja postavit će se spomen-obilježje sukladno Pravilniku o tekstu natpisa, obliku, veličini i tehničkom rješenju spomen-obilježja za groblja žrtava poslijeratnog razdoblja nakon Drugog svjetskog rata (»Narodne novine«, broj:78/2013) kao i zajedničko mjesto za polaganje cvijeća i svijeća.

Spomen-obilježje iz stavka 4. ovog članka može sadržavati i vjersko obilježje sukladno dogovoru s lokalnim vjerskim institucijama.

Ukoliko se radi o groblju koje je zaštićeno kulturno dobro, upisano u registar kulturnih dobara Republike Hrvatske, primjenjuju se propisane mjere zaštite u skladu sa Zakonom o zaštiti i očuvanju kulturnih dobara.

Članak 4.

Prilazni put se gradi od najpristupačnije ceste prema groblju.

Dimenzije puta se određuju u zadanim okolnostima, tako da omogućuje nesmetan pristup groblju.

Informacijska ploča i putokaz postavljaju se na početku prilaznog puta u smjeru groblja.

Informacijska ploča i putokaz trebaju biti ispisani na hrvatskom, slovenskom, engleskom, njemačkom i talijanskom jeziku, kao i na jeziku narodnosti pokopanih.

Na informativnim pločama treba se nalaziti međunarodna oznaka vojnog groblja, moguća naznaka da je spomenik kulture, ime vojnog groblja, razdoblje od kada datira vojno groblje, broj pokopanih, narodnost pokopanih, ako su te informacije dostupne.

Članak 5.

Ovaj Pravilnik stupa na snagu dan nakon objave u »Narodnim novinama«.

Klasa: 564-06/13-0001/1
Urbroj: 522-05/2-13-11
Zagreb, 21. lipnja 2013.

Ministar
Predrag Matić, v. r.

78 26.06.2013 Pravilnik o kriterijima i standardima za uređenje pronađenih groblja poslijeratnog razdoblja i prilaznih putova

78 26.06.2013 Pravilnik o kriterijima i standardima za uređenje pronađenih groblja poslijeratnog razdoblja i prilaznih putova

Pravilnik, NN 78/2013-1611